TKN วอลุ่มแน่น-พุ่งแรง 6% คาดเก็งฯทางเทคนิค-ลุ้นครึ่งปีหลังฟื้นตัวแนะซื้อเป้า 23 บ.
TKN วอลุ่มแน่น-พุ่งแรง 6% คาดเก็งฯทางเทคนิค-ลุ้นครึ่งปีหลังฟื้นตัวแนะซื้อเป้า 23 บ. โดย ณ เวลา 15.54 น. ราคาอยู่ที่ระดับ 15.50 บาท บวก 0.90 บาท หรือ 6.16% ด้วยมูลค่าซื้อขาย 351.70 ล้านบาท
27 ส.ค. 2561

ผู้สื่อข่าวรายงานว่า บริษัท เถ้าแก่น้อย ฟู๊ดแอนด์มาร์เก็ตติ้ง จำกัด (มหาชน) หรือ TKN ณ เวลา 15.54 น. อยู่ที่ระดับ 15.50 บาท บวก 0.90 บาท หรือ 6.16% ด้วยมูลค่าซื้อขาย 351.70 ล้านบาท ราคาฟื้นตัวหลังหุ้นปรับฐานมาเกือบ 3 เดือนโดยนับตั้งแต่หุ้นอ่อนตัวลงจากระดับ 19.90 บาท เมื่อวันที่ 31 พ.ค.61

บล.ดีบีเอสฯ ระบุในบทวิเคราะห์ว่า กำไรปกติ (Core Profit)ไตรมาส 2/61 เท่ากับ 144 ล้านบาท (-2% เทียบช่วงเดียวกันของปีก่อน, -10%เทียบไตรมาสก่อนหน้า) เป็นไปตามที่เราคาดไว้ แต่ต่ำกว่า Consensus 11% ส่วนกำไรสุทธิที่รวมกำไรจาก FX เท่ากับ 154 ล้านบาท (+14% เทียบช่วงเดียวกันของปีก่อน, +1%QoQ)
ค่าใช้จ่ายการตลาดที่เพิ่มทำให้กำไรปกติลดลง รายได้เติบโต 11% เทียบช่วงเดียวกันของปีก่อนเป็น 1.3 พันล้านบาทใน ไตรมาส 2/61 อัตรากำไรขั้นต้นขยับขึ้น 40bps เป็น 32.2% จากราคาต้นทุนสาหร่ายลดลง 10% ตั้งแต่เดือนพ.ค.61 และใช้กำลังการผลิตเพิ่มขึ้นเป็นราว 80% ในปัจจุบัน และโรงงานใหม่ได้สิทธิประโยชน์ภาษีจาก BOI ทำให้อัตราภาษี ไตรมาส2/61 ลดลงเป็น 17.3% จาก 25.2% ใน 2Q60 อย่างไรก็ดี SG&amp;A/ยอดขายสูงขึ้นจากการทำโปรโมชั่นทางการตลาด ทำให้ Core Profit หดตัวดังข้างต้น
คงคำแนะนำซื้อ ให้ราคาพื้นฐาน 23 บาท ทั้งนี้ทาง DBS คาดว่า Core Profit ครึ่งปีหลังจะฟื้นตัวต่อ จากการใช้กำลังการผลิตสูงทำให้มี Economy of scale, ต้นทุนสาหร่ายลดลง และตลาดส่งออกจีนที่กลับมาดีขึ้น